5 से होलाष्टक, 40 दिन तक नहीं होंगे शुभ कार्य
होली 13 मार्च को है। 5 मार्च से होलाष्टक लग जाएंगे। इसके तुरंत बाद खरमास की शुरुआत हो जाएगी। इससे 40 दिनों तक वैवाहिक आयोजन व सभी तरह के शुभ कार्यों पर रोक लग जाएगी। इसके बाद शुभ कार्यों की शुरुआत 16 अप्रैल से होगी। शहर में कुछ स्थानों पर होली का डांड गाड़ दिया गया है, जबकि कहीं होली के आठ दिन पहले तो कहीं एक दिन पहले गाड़ा जाता है।
फाल्गुन शुक्ल पक्ष अष्टमी 5 मार्च से होलाष्टक शुरू होंगे, जो पूर्णिमा 12 मार्च तक रहेंगे। होलाष्टक के साथ मांगलिक कार्यों पर विराम लग जाएगा। इस बार फाल्गुन पूर्णिमा 12 मार्च को सूर्योदय से 8.24 बजे तक रहेगी, इसलिए प्रदोष बाधित है। गौधूलि बेला शाम 6.25 से 7 बजे तक, वहीं चौघड़िया शुभ मुहूर्त में शाम 6.23 से 7.54 तक होलिका दहन करना शुभ रहेगा। इस दिन सर्वार्थ सिद्धि योग व राजयोग रहेगा। पंडित संजय शास्त्री ने बताया कि होलाष्टक के दौरान शुभ कार्य नहीं होते हैं। होलिका अष्टक समाप्त होने के बाद 14 मार्च से खरमास शुरू हो जाएगा, जो 14 अप्रैल तक रहेगा। उन्होंने बताया कि होलाष्टक को सूतक की तरह माना जाता है, जिसकी वजह से शुभ कार्य नहीं किए जाते हैं। खरमास शुरू होने से 16 अप्रैल के बाद ही वैवाहिक कार्यक्रम हो सकेंगे। इस प्रकार एक साथ 40 दिन तक शुभ कार्यों पर रोक रहेगी। इसका असर बाजार पर भी पड़ेगा। 16 अप्रैल के बाद शुभ कार्य फिर शुरू हो जाएंगे।
एक माह तक रहेगा खरमास : होलाष्टक समाप्त होते ही फिर से शहनाइयों की गूंज सुनाई देने लगती है, लेकिन इस बार ऐसा नहीं होगा, क्योंकि होली के तुरंत बाद 14 मार्च से खरमास शुरू हो रहे हैं। जो 14 अप्रैल तक रहेंगे, इस अवधि में भी विवाह नहीं किए जाते हैं। 16 अप्रैल से विवाह समारोह पुन: शुरू होंगे।
क्या होता है खरमास : पंडित संजय शास्त्री के अनुसार सूर्य जब मीन राशि में रहता है, तो उस अवधि को मीनार्क कहते हैं। ज्योतिष शास्त्र के अनुसार सूर्य व गुरु का मेल नहीं है। इस दौरान होने वाले मांगलिक कार्यों में विकृति आती है। लिहाजा इसे खरमास मानते हैं और विवाह जैसे मांगलिक कार्य नहीं किए जाते।
hin_Deva hin_Deva hin_Deva hin_Deva hin_Deva